Егъэджэныгъэр гъэщIэгъуэнт
«Мэшыкъуэ-2016» щIалэгъуалэ зэхыхьэм и япэ Iыхьэм зэхэта егъэджэныгъэ утыкухэм къарикIуахэр къызэщIакъуэж.
«МРСК Северного Кавказа» компаниеращ псом нэхърэ нэхъыбэ зэпеуэ, джэгукIэ хьэлэмэтхэр езыгъэкIуэкIар. Форумым зэхуишэса ныбжьыщIэхэм я жыджэрагъыр «Instagram-м» щиIэ напэкIуэцIым къегъэлъагъуэ. ЩIалэгъуалэ зэхыхьэр къызэрызэIуахрэ абы цIыху мелуани 2,6-рэ хыхьэурэ еплъащ, цIыху мини 142-м ар ягу ирихьу къагъэлъэгъуащ.
Япэ медицинэ Iуэхутхьэбзэ цIыхум зэрыхуэпщIэнур Гошэ роботым яригъэлъэгъуащ ныбжьыщIэхэм, апхуэдэуи викторинэ, акъылым и жанагъыр къэзыгъэлъагъуэ джэгукIэ зэмылIэужьыгъуэхэр ирагъэкIуэкIащ. Псом хуэмыдэу ныбжьыщIэхэм ягу ирихьащ инджылыз псалъэ щхьэхуэхэм ещхьу урысыбзэм хэтхэр къыщагъуэтын хуей зэпеуэр. «МРСК Северного Кавказа»-м и генеральнэ унафэщIым и чэнджэщэгъу Дзюбэ Геннадий зэрыжиIамкIэ, зэфIэкI, акъыл жанагъ къэзыгъэлъэгъуа ныбжьыщIэхэм гулъытэ хэха хуащIащ.
— Дэ ди къалэн нэхъыщхьэхэм ящыщщ зи щIалэгъуэхэм дахэплъэу, ди компанием дяпэкIэ щыдгъэлэжьэнухэр къыхэтхыныр. Апхуэдэуи гулъытэ хэха худощI ди нэIэ щIэт еджапIэ нэхъыщхьэхэм щеджэ волонтёр гупхэр гъэхьэзырыным, — жиIащ Дзюбэ Геннадий.
Зэпеуэ гъэщIэгъуэнхэмкIэ къыхэжаныкIахэм ящыщщ «Ростелеком» IуэхущIапIэри. «Что? Где? Когда?», «Брейн-Ринг», «Харьковский квартет» зэхьэзэхуэхэм цIыху 200-м щIигъу хэтащ. Абы къищынэмыщIауэ, 3D принтерым, 3D ручкэм узэрырилэжьэнумкIэ мастер-классхэр ирагъэкIуэкIащ. Интелект IэрыщIкIэ къызэгъэпэща робот Фёдор куэдым гъэщIэгъуэн ящыхъуауэ, махуэм цIыхуи 100 — 200 къыщыхуэкIуэ щыIэт. Кином, сурэт щIыным я щэхухэмкIэ, мылъку зэгъэзэхуэнымкIэ тренинг зэмылIэужьыгъуэхэри щрагъэкIуэкIащ абы.
Форумым хэтхэм я IэдакъэщIэкIхэм я «Хобби-дом» гъэлъэгъуэныгъэр махуэ къэс къыщызэрагъэпэщырт. Зэхыхьэм и япэ Iыхьэм цIыху 500-м нэблагъэм я IэдакъэщIэкIхэр утыку ирахьащ.
«Мэшыкъуэ-2016» щIалэгъуалэ зэхыхьэм фIагъыу хэлъхэм ящыщщ абы хэтхэм я зэпэщIэуэ утыкухэр езыхэм къызэрагъэпэщыжыну хуитыныгъэ зэраIар. Апхуэдэу Кавказ Ищхъэрэм и усакIуэхэр зэкъуэзыгъэувэ зэхыхьэ гъэщIэгъуэн Табаков Олег и театр школым (Москва) хэтхэм къызэрагъэпэщат. Абы къекIуэлIахэм зи усэ къеджэжаи яхэтащ.
«Мэшыкъуэ-2016» щIалэгъуалэ зэхыхьэм и пресс-IуэхущIапIэ.
